รู้จัก Ant Group เจ้าของ Alipay
“Ant Group” หรือชื่อเดิมคือ “Ant Financial Services Group” หลายคนอาจจะแค่เคยได้ยินผ่านๆ หรือไม่รู้จักเลยด้วยซ้ำ แต่รู้หรือไม่ นี่คือเจ้าของ “Alipay”  แอปชำระเงินและศูนย์รวมบริการออนไลน์ของคนจีน  ความเป็นมาของบริษัทนี้เป็นอย่างไร ลงทุนแมนจะเล่าให้ฟัง
2 ส.ค. 2563

รู้จัก Ant Group เจ้าของ Alipay / โดย ลงทุนแมน
“Ant Group” หรือชื่อเดิมคือ “Ant Financial Services Group”
หลายคนอาจจะแค่เคยได้ยินผ่านๆ หรือไม่รู้จักเลยด้วยซ้ำ
แต่รู้หรือไม่ นี่คือเจ้าของ “Alipay” 
แอปชำระเงินและศูนย์รวมบริการออนไลน์ของคนจีน
ความเป็นมาของบริษัทนี้เป็นอย่างไร
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit มีพอดแคสต์ให้ฟังระหว่างเดินทางด้วย
╚═══════════╝
จุดเริ่มต้นของเรื่องนี้ คือการเกิดขึ้นของ Alibaba Group ในปี 1999
ธุรกิจแพลตฟอร์มอีคอมเมิร์ซของ Jack Ma มหาเศรษฐีชาวจีน
พอแพลตฟอร์มอีคอมเมิร์ซของ Alibaba เริ่มเติบโตขึ้น
Jack Ma จึงอยากให้มีระบบชำระเงิน และเทคโนโลยีด้านการเงิน
มาช่วยส่งเสริม และรองรับการซื้อขายบนโลกออนไลน์
ในปี 2004 “Alipay” จึงถือกำเนิดขึ้น
เป็นระบบชำระเงินผ่านช่องทางออนไลน์ 
เพื่ออำนวยความสะดวกให้ผู้ใช้แพลตฟอร์มของ Alibaba
Alipay เริ่มจากการพัฒนาระบบชำระค่าสินค้าผ่านเว็บไซต์ในช่วงแรก
ต่อมาในปี 2008 สามารถขยายไปชำระค่าสาธารณูปโภค 
เช่น ค่าน้ำ ค่าไฟ ค่าโทรศัพท์ ผ่านช่องทางออนไลน์
และได้เปิดให้บริการชำระค่าบริการต่างๆ 
ในรูปแบบ “Mobile Payment” อย่างเป็นทางการ ในปี 2009
จุดเปลี่ยนสำคัญของเรื่องนี้ คือในปี 2011
Alipay ได้แยกตัวออกมาจาก Alibaba
เพื่อตั้งเป็นหน่วยงานที่โฟกัสเรื่องของโครงสร้างและระบบการชำระเงินโดยเฉพาะ
จนในปี 2014 หน่วยงานที่แยกออกมานี้ 
ก็ก่อตั้งเป็นบริษัทอย่างเป็นทางการ ชื่อว่า “Ant Financial Services Group” 
และปัจจุบันได้เปลี่ยนชื่อใหม่อีกครั้งเป็น “Ant Group”
โดยที่ Ant Group ไม่เพียงแต่เป็นเจ้าของ Alipay เพียงอย่างเดียว
ยังมีบริการอื่นอีก เช่น ให้สินเชื่อรายบุคคล และ SMEs, บริการเกี่ยวกับการลงทุน (Wealth Management), ธนาคารออนไลน์, ประเมินเครดิต และบริการคลาวด์สำหรับจัดเก็บข้อมูลของธุรกิจ
แต่ในบรรดาบริการต่างๆ Alipay จะเป็นส่วนที่สำคัญที่สุด 
ปัจจุบันมีผู้ใช้งานมากกว่า 1,000 ล้านบัญชี
ซึ่งคนจีนใช้จ่ายผ่านแอปฯ นี้ แทนการใช้เงินสดไปแล้ว
จะเห็นว่า หลายร้านค้าในไทย มีการรองรับการจ่ายด้วย Alipay
เพราะคนจีนเดินทางมาท่องเที่ยวที่ไทยจำนวนมาก
และนอกจากการใช้ชำระค่าสินค้าแล้ว
คนจีนยังสามารถทำได้แทบทุกอย่างใน Alipay
เช่น เรียกแท็กซี่, ซื้อตั๋วหนัง, จองโรงแรม ไปจนถึงนัดพบหมอ
นอกจากบริการที่ว่ามาทั้งหมดนี้แล้ว
Ant Group ยังร่วมลงทุนและเป็นพาร์ตเนอร์ 
กับบริษัทสตาร์ตอัป และบริษัทเทคโนโลยีทางการเงินทั่วโลก
เช่น Paytm ผู้ให้บริการชำระเงินออนไลน์รายใหญ่ของอินเดีย
KakaoPay ผู้ให้บริการชำระเงินออนไลน์ในเกาหลีใต้
ZhongAn Online P&C Insurance บริษัทประกันออนไลน์เต็มรูปแบบในจีน
โดยหนึ่งในนั้นก็คือ Ascend Money
บริษัท Fintech ของกลุ่มเจริญโภคภัณฑ์ (CP) ในประเทศไทย
เจ้าของ TrueMoney Wallet ที่เรารู้จักกัน
ซึ่งก็ต้องบอกว่า ธุรกิจทั้งหมดในเครือ Ant Group
มีไว้เพื่อคอยสนับสนุนธุรกิจของ Alibaba Group 
ในแง่ของบริการ และโครงสร้างของระบบการเงินแทบทั้งสิ้น
ทีนี้มาดูผลประกอบการของ Ant Group ในปีงบประมาณ 2019
รายได้ 542,000 ล้านบาท
กำไรสุทธิ 77,000 ล้านบาท
ซึ่งจากการระดมทุนรอบล่าสุดในปี 2018
Ant Group ถูกตีมูลค่าไว้สูงถึง 4.7 ล้านล้านบาท
แต่ล่าสุดปี 2020 Ant Group กำลังเตรียมที่จะเข้าตลาดหลักทรัพย์
โดยคาดกันว่ามูลค่าบริษัทอาจสูงถึง 6.3 ล้านล้านบาท
เรื่องที่น่าสนใจอีกเรื่องก็คือ Alibaba Group Holding
ถือหุ้นใน Ant Financial Services Group อยู่ 33%
หลังการระดมทุนในตลาดหลักทรัพย์แล้ว
คงได้เห็น Ant Group เดินหน้าลงทุนขยายธุรกิจมากขึ้นอีก
และไม่แน่ว่าในอนาคต เราอาจจะได้เห็นบริการจาก Ant Group
ขยับขยายเข้ามาในไทยมากขึ้น ก็เป็นได้..
----------------------
อัปเดตสถานการณ์และภาวะเศรษฐกิจกับ Blockdit มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-Alibaba Group Holding Limited. FY 2020 Annual Report.
-
-
-
-
.